recursal/SuperWikiNEXT-32B huggingface dataset:
Tunnelin itäinen suuaukko
**Hsuehshan-tunneli** (kiin.: 雪山隧道; pinyin: *Xuěshān suìdào*) on Taiwanin pisin tunneli. Tunneli avattiin 16. kesäkuuta 2006 Taipei–Yilan-valtatiellä.

Yleistä
-------

Tunneli kulkee Hsuehshanvuoren lävitse. Se liittää pääkaupunki Taipein koilliseen Yilanin piirikuntaan lyhentäen aiemman kaksituntisen matkan noin puoleen tuntiin. Tunneli ohittaa Pinglinin kaupunkipiirin, jonka läpi ennen tunnelin valmistumista kulki suuri osa paikallisesta liikenteestä. Yksi tunnelin rakentamisen päämääristä oli yhdistää Taiwanin saaren läntinen rannikko, jossa noin 95 prosenttia väestöstä asuu, itäiseen rannikkoon ja täten tasapainottaa Taiwanin alueellista kehitystä. Tunneli koostuu kahdesta erillisestä tietunnelista, joilla erotetaan itään ja länteen suuntautuva autoliikenne toisistaan. Tunnelin kokonaispituus on 12,942 kilometriä, ja se on maailman viidenneksi pisin maantietunneli.

Tunnelin rakentaminen
---------------------

Tunnelin rakentaminen aloitettiin vuoden 1991 heinäkuussa. Rakennustyöt kestivät 15 vuotta ja kokonaiskustannukset olivat 90,6 miljardia Taiwanin dollaria. Tunnelin rakentamiseen käytettiin 370 000 kuutiometriä betonia, 2 000 kilometriä kaapeleita ja 2 000 valaisinta.

Tunnelin rakennusvaiheessa projektin aikataulu viivästyi odottamattomien geologisten haasteiden ja tunnelien tulvimisen vuoksi. Yksi kolmesta käytössä olleista porauslaitteista jäi sortuman alle länteen vievässä tunnelissa. Yhteensä 15 vuoden aikana sortumaonnettomuuksissa menehtyi 25 henkilöä.

Toiminta
--------

Tunnelin avautuessa liikenteelle asetettiin 70 km/h:n nopeusrajoitus ja alin sallittu matkanopeus oli 50 kilometriä tunnissa. Tunnelissa liikkuvien autojen tulee pitää 50 metrin turvaetäisyys edellä kulkevaan normaaliolosuhteissa. Liikenneruuhkien aikana ajoittainen nopeuden lasku alle 20 km/h:n vaatii vähintään 20 metrin turvavälit. Kaistan vaihtaminen tunnelissa on kiellettyä. Automaattiset liikennevalvontakamerat ovat käytössä nopeusrajoituksen ja turvavälien tarkkailuun ja kiellettyjen kaistanvaihtojen ehkäisemiseksi. Tunnelin avautuessa automaattinen valvonta sakotti autoilijoita ylinopeudesta nollatoleranssilla, mutta valvontaa muutettiin myöhemmin syyskuussa 2006 hyväksymään enintään 10 km/h:n nopeusrajoituksen ylitys ennen sakottamista.

Tunnelissa on oma FM-taajuudella toimiva radiolähetys kahdella eri taajuudella, joista autoilijat voivat kuunnella tunneliin liittyviä tiedotuksia, ajo-ohjeita ja musiikkia.

Toukokuussa 2008 tunnelin nopeusrajoitusta nostettiin 80 kilometriin tunnissa. Tällä nopeudella 12,9 kilometrin pituisen tunnelin läpikulku kestää noin 9 minuuttia 40 sekuntia. Marraskuussa 2010 tunnelin nopeusrajoitus nostettiin 90 kilometriin tunnissa liikenneruuhkien helpottamiseksi.

Tunnelin mitat
--------------

* Tunnelin pituus:
	+ pilottitunneli: 12 941 metriä
	+ päätunnelit:
		- itäinen tunneli: 12 917 metriä
		- läntinen tunneli: 12 942 metriä
* Rakentaja: RSEA
* Nopeusrajoitus: 90 km/h
* Ilmastointikanavia: 3
* Kokonaiskustannukset: 90,6 miljardia Taiwanin dollaria
* Avattu: 16. kesäkuuta 2006
**Han-koira** on sukupuuttoon kuollut kiinalainen koirarotu.

Ulkonäkö
--------

Rotu muistutti lyhytkarvaista chow chow'ta ja shar peita. Se oli tukevarakenteinen. Pää oli leveä ja leuat vahvat. Korvat olivat eteenpäin taittuneet tai typistetyt. Niska oli paksu. Raajat olivat lyhyehköt. Häntä oli selän päälle kiertynyt.

Luonne ja käyttäytyminen
------------------------

Han-koira oli hurjaluonteinen vahtikoira, jota pidettiin pihalla kytkettynä estämässä tunkeilijoiden pääsyä taloon ja hälyttämässä äänekkäästi heidän lähestyessään.

Alkuperä
--------

Han-koira oli suosittu Kiinassa Han-dynastian aikaan. Sitä käytettiin talojen vartiointiin ja siitä tehtyjä patsaita hautojen vartiointiin. Se puettiin tietynlaisiin valjaisiin, jotka koostuivat paksusta rintalukkoon kytkeytyneestä kaulapannasta ja niskan päällä sijainneesta vahvasta renkaasta.

Vuosien 25–220 jaa. vallalla olleen itäisen Han-dynastian aikana rotua esittäviä patsaita vietiin paikallisiin hautakammioihin. Niiden symbolisen merkityksen uskottiin olleen kuolleiden omistajiensa vartiointi. Niitä oli sekä lasitettuina että lasittamattomina versioina.

### Vaikutus muihin rotuihin

Desmond Morriksen mukaan rotu saattoi olla chow chow'n ja shar pein varhainen kantamuoto.

Lähteet
-------

1. 1 2 3 4 5  Morris, Desmond. *Dogs - The Ultimate Dictionary of Over 1000 Dog Breeds*, s. 629. Trafalgar Square, 2008: North Pomfret, Vermont.
Camilo Cienfuegos
Camilo Cienfuegos yhdessä Fidel Castron kanssa. Joukkueen nimi *Barbudos* tarkoittaa "parrakkaita".
**Camilo Cienfuegos Gorriarán** (6. helmikuuta 1932 – 28. lokakuuta 1959) oli kuubalainen vallankumouksellinen, joka syntyi Calabazar de Saguassa. Hän osallistui aktiivisesti maanalaiseen toimintaan Kuuban presidenttiä Fulgencio Batistaa vastaan ja hänellä oli merkittävä rooli Kuuban vallankumouksessa. Hän oli tärkeimpiä ja suosituimpia vallankumousjohtajia Fidel Castron, Raúl Castron ja Che Guevaran rinnalla.

Lokakuussa 1959 Fidel lähetti Camilon Camagüeyn kaupunkiin pidättämään Huber Matosin. Saatuaan tehtävänsä päätökseen Camilo lähti lentäen paluumatkalle. 28. lokakuuta 1959 hänen ohjaamansa Cessna katosi yölennolla meren yllä matkalla Camagüeystä Havannaan. Konetta ei etsinnöistä huolimatta koskaan löydetty, eikä varmuutta turman syistä saatu. Camilon kuolemasta esitettiin heti erilaisia teorioita, ja Fidel Castroa kohti osoitettiin sormella, sillä hänelle saattoi olla hyötyä suositun sissijohtajan kuolemasta. Yhden teorian mukaan Camilon ohjaama kone olisi ammuttu erehdyksessä alas viholliskoneena. Che Guevara ei kuitenkaan koskaan epäillyt Fideliä ystävänsä kuolemasta. Havannan Vallankumousaukiolle liitettiin Cienfuegosin muotokuva legendaarisen Chen siluetin lisäksi syyskuussa 2011.

Lähteet
-------

1. ↑  Anderson, Jon Lee: *Che*, s. 367–369. Helsinki: Otava, 2004. ISBN 951-1-15422-2.
2. ↑  Camilo Accompanies Che in the Plaza of the Revolution (Arkistoitu – Internet Archive) Daily Granma 29.12.2011. Viitattu 5.4.2012.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Camilo Cienfuegos**.
* History of Cuba (J.A. Sierra): Camilo Cienfuegos (Arkistoitu – Internet Archive)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Saksa
* Italia
* Israel
* Yhdysvallat
* Tšekki
* Kreikka
* Puola

 |
|  |
| Muut | 
* SNAC
* IdRef

 |

 |
25 ml tionyylikloridia
**Tionyylikloridi** (SOCl2) on rikin, hapen ja kloorin muodostama hyvin reaktiivinen molekyyliyhdiste. Joutuessaan veden kanssa kosketuksiin, se reagoi kiivaasti ja hajoaa suolahapoksi ja rikkidioksidiksi  Tionyylikloridista käytetään myös nimityksiä *tionyylidikloridi*, *rikkioksikloridi*, *sulfinyylikloridi* ja *rikkikloridioksidi*

Valmistus
---------

Yleensä tionyylikloridia valmistetaan rikkitrioksidin ja rikkidikloridin reaktiolla 

SO3 + SCl2 → SOCl2 + SO2
Muita tapoja valmistaa ainetta ovat muun muassa

SO2 + PCl5 → SOCl2 + POCl3
SO2 + Cl2 + SCl2 → 2 SOCl2
SO3 + Cl2 + 2 SCl2 → 3 SOCl2

Käyttö
------

Tionyylikloridia voidaan käyttää useiden yhdisteiden kuten lääkkeiden, hyönteisten torjunta-aineiden ja erilaisten materiaalien valmistamiseen. Sillä on myös käyttöä litiumparistoissa elektrolyyttinä.

Myös orgaanisessa kemiassa tionyylikloridilla on useita sovellutuksia. Yhdistettä käytetään usein muiden yhdisteiden klooraukseen. Karboksyylihapoista saadaan asyylikloridiyhdisteitä, kun happo reagoi tionyylikloridin kanssa.

Alkoholien reaktiossa syntyy alkyyliklorideja sisäisellä nukleofiilisella liittymisreaktiolla

Turvallisuus
------------

Tionyylikloridi on hengitysteitä ärsyttävää. Pitkäaikaisesta altistumisesta voi seurata keuhkopöhö. Iholle tai silmiin joutuessaan aine voi aiheuttaa vakaviakin syöpymisvammoja. Tionyylikloridin vaikutuksista ympäristön tilaan ei ole paljoa tutkittu. Sen hydrolyysituotteet ovat happamia ja voivat näin aiheuttaa esim. veden pH-arvon alentumista.

Lähteet
-------

1. 1 2 3 4  Tionyylikloridin kansainvälinen kemikaalikortti Viitattu 30. lokakuuta 2008
2. 1 2  Ova-ohje: Tionyylikloridi Työterveyslaitos. Viitattu 2.10.2023.
3. 1 2  Tionyylikloridi Kemian työsuojeluneuvottelukunta.  Arkistoitu 8.12.2020. Viitattu 28.11.2020.
4. ↑  Thionyl chloride ChemYq. Viitattu 30. lokakuuta 2008.
5. ↑  Oleoyl chloride *Organic Syntheses, Coll. Vol. 4, p.739 (1963); Vol. 37, p.66 (1957).*. Viitattu 30. lokakuuta 2008.
6. ↑  3-Chloro-2-(chloromethyl)-1-propene *Organic Syntheses, Coll. Vol. 10, p.212 (2004); Vol. 75, p.89 (1998).*. Viitattu 30. lokakuuta 2008.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Tionyylikloridi**.
* PubChem
Joli OS 1.2
Jolicloud 1.0
**Joli OS** (alun perin **Jolicloud**) on Ubuntuun perustuva, minikannettaville suunnattu Linux-jakelu, jonka kehitystyön aloitti Tariq Krim vuonna 2008. Käyttöjärjestelmästä oli pitkään saatavilla vain esijulkaisuversio (v. 0.9), joka päivittyi täyteen 1.0-versioon heinäkuussa 2010. Samalla vanha *Ubuntu Netbook Editioniin* perustunut käyttöliittymä vaihtui Joli OS:n omaan HTML5-sivunkuvauskielellä rakennettuun työpöytään, josta paikalliset ja verkkosovellukset käynnistetään.

Joli OS tukee valtaosaa markkinoiden minikannettavista useilta valmistajilta, kuten Acerilta, Asukselta, HP:ltä, Samsungilta ja Delliltä. Bluetooth, WLAN, 3G-sovittimet, Flash ja useimmat koodekit toimivat suoraan asennuksen valmistuttua. 

Joli OS:ssä yhteisöllinen media, kuten Twitter, Facebook ja Skype, ovat keskeisellä sijalla. Paikallisesti asentuvien ohjelmien lisäksi käyttöjärjestelmään on saatavilla useita Chromium-pohjaisia web-sovelluksia, joiden käyttämiseen luodaan tili ja tarvitaan verkkoyhteys.

Maaliskuussa 2011 julkaistun version 1.2 myötä käyttöjärjestelmästä alettiin käyttää nimeä *Joli OS*. Alkuperäinen nimi *Jolicloud* jäi merkitsemään pilviverkkopalvelua, jota käytetään selaimella alustariippumattomasti.

Lähteet
-------

1. ↑  Softpedia: Jolicloud 0.9 Pre-Final Viitattu 21.4.2010
2. 1 2  Softpedia: Jolicloud 1.0 Officially Released (Lucian Parfeni, 5.8.2010) Viitattu 7.8.2010
3. ↑  Techit.in: Jolicloud renamed to "Joli OS," new web and Android apps on the way (9.3.2011) (Arkistoitu – Internet Archive) Viitattu 26.5.2011

Aiheesta muualla
----------------

* Jolicloudin viralliset sivut(englanniksi)
Itä on auringonnousun suunta. Karl Friedrich Schinkel: *Aamu*
**Itä** on yksi neljästä pääilmansuunnasta, pohjoisesta 90° myötäpäivään. Itä on se suunta, johon maapallo pyörii; näin ollen maapallon pinnalla olevan tarkkailijan näkökulmasta taivaankappaleet, kuten Aurinko, näyttävät vuorokauden kuluessa nousevan idästä ja laskevan länteen.

Maantieteellisenä alueena
-------------------------

Itämaista puhuttaessa tarkoitetaan yleensä Aasiaa. Tämä juontaa juurensa siitä, että Aasia on itäisin osa perinteisesti länsimaissa tunnettua aluetta, niin sanottua Vanhaa maailmaa. 

Lähi-idäksi kutsutaan aluetta, johon kuuluvat muun muassa Arabia ja Mesopotamia. Toisaalta eräissä kielissä, kuten englannissa, Lähi-itä (*Near east*) tarkoittaa suppeampaa aluetta Israelin ympäristössä, ja Keski-itä (*Middle East*) tarkoittaa jotakuinkin samaa kuin suomen kielen Lähi-itä.

Keski-itä oli alun perin brittien käyttämä nimitys alueesta, johon kuului Lähi-itä ja Etelä-Aasia Kaukoitään asti. Etelä-Aasian valtioita olivat Irak, Iran, Afganistan, Belutšistan, Pakistan, Intia ja Burma. Myös Koillis-Afrikan katsottiin usein kuuluvan Keski-itään. Myöhemmin Keski-idällä tarkoitettiin aluetta, johon kuuluvat Turkki, Egypti, Israel, Iran ja Lounais-Aasian arabivaltiot.

Itä-Aasiaan taas kuuluvat muun muassa Japani, Kiina, Vietnam, Indonesia ja Thaimaa. Idässä on myös Oseania. Suomen itänaapuri on Venäjä. Kylmän sodan aikana idällä tarkoitettiin usein Neuvostoliittoa ja muita itäblokin maita eli Varsovan liittoon kuuluneita Itä-Euroopan sosialistisia maita.

Eri yhteyksissä itä voi tarkoittaa myös jonkin maan tai alueen, kuten Yhdysvaltain, itäosaa. 

Aurinko *itää*.

Sanan alkuperä
--------------

Sana itä tulee luultavasti siitä, että aurinko nousee idästä, eli aurinko *itää* sieltä päin.
Itää, eli aamun sarastusta ja auringonnousun ilmansuuntaa merkitsevä ikivanha suomalais-ugrilainen sana on *koi*.

Katso myös
----------

* Orientalismi
* Ex oriente lux

Lähteet
-------

1. ↑  *Uusi tietosanakirja*. Osa 10, palsta 431, hakusana Keski-Itä. Helsinki: Tietosanakirja oy, 1962.
2. ↑  Erkki Itkonen (toim.): *Suomen sanojen alkuperä*. Suomalaisen Kirjallisuuden Seura, 1992-2000. ISBN 951-717-692-9.
3. ↑  Kointähdestä aamutähdeksi *Kotimaisten kielten keskus*. Viitattu 18.5.2021.

Aiheesta muualla
----------------

* Kuvia tai muita tiedostoja aiheesta **Itä** Wikimedia Commonsissa

|  |  |  |
| --- | --- | --- |
|  | **Pääilmansuunnat** | **Väli-ilmansuunnat** |
| pohjoinen | koillinen |
| itä | kaakko |
| etelä | lounas |
| länsi | luode |

Wikisitaateissa on kokoelma sitaatteja aiheesta ***Itä***.
**Suomen Numismaattinen Yhdistys – Numismatiska Föreningen i Finland r.y.** on vuonna 1914 perustettu yhdistys, jolla on noin 1 500 jäsentä. Yhdistyksen tarkoitus on yhdistää rahojen ja mitalien sekä muiden numismatiikan alaan kuuluvien kohteiden tutkijoita ja keräilijöitä sekä edistää numismaattista tiedettä ja Suomen mitalitaidetta.

Yhdistys järjestää alansa suurimpia huutokauppoja 4–6 kertaa vuodessa. Huutokaupoissa voi myydä ja ostaa kohteita, ensimmäinen huutokauppa pidettiin yhdistyksen perustamisvuonna 1914. 

Yhdistyksen toimintamuotoina on valistus- ja julkaisutoiminta numismatiikan alalla. Jäsenlehteä *Numismaattinen aikakauslehti* julkaistaan 4–5 kertaa vuodessa. Lisäksi järjestetään säännöllisesti esitelmätilaisuuksia, joissa asiantuntijat kertovat mm. rahojen historiasta. Suomen Numismaattinen Yhdistys on myös Suomen Numismaatikkoliitto ry:n jäsenyhdistys.

Yhdistys on Suomessa alallaan vanhin, jäsenmäärältään suurin ja toiminnaltaan laajapohjaisin. Lisäksi se on ainoa suomalainen numismaattinen yhdistys, jolla on laajoja kansainvälisiä yhteyksiä. Yhdistys on ollut muun muassa perustamassa Pohjoismaista numismaattista unionia vuonna 1936.

Julkaisuja
----------

* Talvio, Tuukka: *Tutkijoita, keräilijöitä ja lahjoittajia: Suomalaisia numismaatikkoja 1700–1917*. Suomen numismaattisen yhdistyksen julkaisuja n:o 4. Helsinki: Suomen numismaattinen yhdistys, 1994. ISBN 951-95236-3-4.
* Talvio, Tuukka (toim.): *Rahojen parissa: Suomen numismaattinen yhdistys 1914–2004*. Suomen numismaattisen yhdistyksen julkaisuja n:o 5. Helsinki: Suomen numismaattinen yhdistys, 2004. ISBN 952-99333-0-4.

Lähteet
-------

1. 1 2 3 4  SNY lyhyesti *snynumis.fi*.  Arkistoitu 17.9.2009. Viitattu 1.11.2009.
2. ↑  Yhdistyksen perustiedot. Suomen Numismaattinen Yhdistys – Numismatiska Föreningen i Finland r.y. *Yhdistysnetti*.  25.1.2019. Helsinki:  Patentti- ja rekisterihallitus. Viitattu 27.1.2019.

Aiheesta muualla
----------------

* Kotisivut
**Aleksandr Aleksandrovich Skvortsov** (ven. Александр Александрович Скворцов; s. 6. toukokuuta 1966 Štšolkovo, Venäjä) on venäläinen kosmonautti.

Skvortsov on naimisissa Elena Georgievna Skvortsovan (o.s. Krasnikova) kanssa. Heillä on yksi tytär, Anna. Hän harrastaa mm. sukeltamista, jalkapalloa, sulkapalloa, kalastusta, metsästystä ja matkailua. Hänen isänsä Aleksandr oli myös kosmonautti, joka ei kuitenkaan käynyt avaruudessa.

Koulutus
--------

Skvortsov valmistui Stavropolin ilmavoimien koulusta ohjaaja-insinöörinä vuonna 1987 ja vuonna 1997 ilmapuolustusakatemiasta. Hän on Venäjän ilmavoimien eversti. Nykyään hän opiskelee lakitiedettä. Hänellä on yli tuhat lentotuntia muun muassa MiG-23:n ja Su-27:n lentäjänä.

Ura avaruuslentäjänä
--------------------

Skvortsov valittiin 28. heinäkuuta 1997 kosmonauttikoulutukseen. Skvortsov suoritti Venäjän avaruusjärjestön (Roskosmos) kosmonautin peruskoulutuksen tammikuusta 1998 marraskuuhun 1999. Hän sai testi-kosmonautin kelpoisuuden marraskuussa 1999. Tammikuusta 2000 lähtien hän on saanut jatkokoulutusta Kansainväliseen avaruusasemaan (ISS). Maaliskuussa 2008 Skvortsov nimitettiin ISS:n Retkikunta 21/22 varamiehistöön lentoinsinööriksi ja Sojuz TMA:n komentajaksi. 

Hänet nimitettiin ISS:n Retkikunta 23:n lentoinsinööriksi.  Hän toimi myös Retkikunta 24:n komentajana. Skvortsov laukaistiin ISS:lle 2. huhtikuuta 2010 lennolla Sojuz TMA-18. Hän palasi Maahan Sojuz TMA-18:lla 25. syyskuuta 2010.

Lähteet
-------

1. 1 2 . Tieto on haettu Wikidatasta.
2. ↑  NASA: Biographical Data:Skvortsov Alexander Alexandrovich *jsc.nasa.gov*.  August 2009. Viitattu March 19, 2010.
3. ↑   (Arkistoitu – Internet Archive)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Aleksandr Skvortsov (kosmonautti)**.
* NASAn elämäkerta (englanniksi)
* Spacefacts.de:n elämäkerta (englanniksi)
* Skvortsovin avaruuslentoa edeltävä haastattelu NASAn sivulla(23.3.2010) (englanniksi)
**Makulatuuri** eli **makulatuuripaperi** (ransk. *maculature* < lat. *maculare*, tehdä pilkulliseksi) tarkoittaa valmistuksessa tai muuten vioittunutta tai heikkolaatuiseksi havaittua paperia, ja kirjapainoalalla viallista, arvonsa menettänyttä painotuotetta.

Kirjapainoalalla makulatuuri merkitsee painatuksessa tai jossain muussa valmistusvaiheessa tärveltynyttä painatetta. Alalla käytetään myös verbiä *makuloida*, joka merkitsee painotuotteen mitätöimistä eli makulatuuriksi tekemistä. Toisaalta esimerkiksi postimerkki, asiakirja tai muu kirjoitus voidaan makuloida leimaamalla se.

Taidegrafiikassa makulatuurilla tarkoitetaan vedosta, joka on tehty siten, ettei painolaattaa ole värjätty edellisen vedoksen painamisen jälkeen.

Rakennusalalla makulatuuriksi kutsuttiin entisaikaan ohutta liimatonta paperia, joka kiinnitettiin liisterillä muuratun tai rapatun seinän pintaan tasoittamaan pinnan rosoisuutta ennen tapetin kiinnittämistä. Tapetoitavan seinän peittämistä makulatuurilla nimitettiin *makuleeraamiseksi* (ruots. *makulering*). Makuleeraus oli työvaihe, jossa seinään siveltiin ensin ruisjauhovelli. Sitten sen pintaan kiinnitettiin ruisjauhovellillä käsitelty paperi, jonka kuivuttua pinta hiottiin hohkakivellä tasaiseksi ennen tapetin kiinnittämistä. Jos seinäpinnalle tehtiin kreteeraus, makulatuuria ei tarvittu tapetin alla.

Lähteet
-------

1. 1 2  *Otavan iso tietosanakirja*. Osa 5, palsta 1265, hakusana makulatuuri. Helsinki: Otava, 1963.
2. ↑  *makulatuuri.* *Kielitoimiston sanakirja*. Helsinki: Kotimaisten kielten keskus, 2022.
3. 1 2  Valpola, Veli: *Suuri sivistyssanakirja*, s. 711. Helsinki: WSOY, 2000. ISBN 951-0-21923-1.
4. ↑  *Nykysuomen sanakirja*. Hakusana makuloida. Helsinki: WSOY, 1951–1961.
5. ↑  Konttinen, Riitta & Laajoki, Liisa: *Taiteen sanakirja*, s. 257. Helsinki: Otava, 2000. ISBN 951-1-12841-8.
6. ↑  Helamaa, Erkki: *Vanhan rakentajan sanakirja*, s. 101 ja 138. Suomalaisen Kirjallisuuden Seuran Toimituksia 988. Helsinki: Suomalaisen Kirjallisuuden Seura, 2004. ISSN 0355-1768. ISBN 951-746-624-2.
**Buhara** (uzb. *Buxoro*, pers. ‏بخارا‎, *Buḫārā*, ven. Бухара, *Buhara*, tadžikiksi Бухоро) on Buharan alueen pääkaupunki Zeravšan-joen varrella Uzbekistanin eteläosassa Keski-Aasiassa. Vuoden 1989 laskennassa siellä oli 223 934 asukasta, arvio vuodelle 2014 oli 272 500. Enemmistö asukkaista on tadžikkeja. Lisäksi kaupungissa on huomattava juutalaisvähemmistö.

Kaupungissa valmistetaan tekstiilejä ja mattoja sekä käsitellään astrahanin ja karakullampaiden nahkoja. Buharassa on monia merkittäviä rakennuksia, joista osa on peräisin 800-luvulta. Muun muassa useita moskeijoita, Arkin linnoitus (museona) ja Ismail Samanin mausoleumi. Buharan vanhakaupunki on Unescon maailmanperintökohde. Kaupungissa toimii kasvatustieteellinen ammattikorkeakoulu.

Buhara on perustettu ensimmäisellä vuosisadalla ja siitä kehittyi nopeasti tärkeä kauppa ja kulttuurikeskus. Arabit valloittivat sen 700-luvulla. Buharasta tuli tämän jälkeen myös tärkeä islamilaisuuden keskus. Kaupunki kuului Persian Samanid dynastian hallintaan 800- ja 900-luvuilla. Sittemmin sen valloitti karakanidit ja Tšingis-kaani ryösti sen 1219. Vuonna 1555 siitä tuli Buharan kaanikunnan pääkaupunki, jota hallitsivat välillä mongolit, välillä turkkilaiset ja välillä uzbekit. Venäjän keisarikunta valloitti Buharan 1866 ja teki siitä vasallivaltion. Venäjän vallankumouksen jälkeen vuonna 1920 emiiri Mohammed Alim Khan syöstiin vallasta ja kaupungista tuli Buharan kansantasavallan pääkaupunki. Buharan kansantasavalta lakkautettiin 1924, jonka jälkeen Buharan kaupunki tuli kuulumaan Uzbekistanin neuvostotasavaltaan. Vuodesta 1991 Buhara on ollut osa itsenäistä Uzbekistania.

Tunnettuja buharalaisia
-----------------------

800-luvulla julkaistiin Muhammedin sunnaa koskeva perimätiedon kokoelma *Sahih al-Bukhari* *,* joka Koraanin jälkeen on islamin arvostetuin pyhä kirja. Sen kokoajana pidetään imaami Muhammad al-Bukharia (810–879), jonka kerrotaan olleen kotoisin Buharasta.

Avicenna (980 tai 990–1037) oli persialainen lääkäri, filosofi ja tiedemies, jota pidetään yhtenä Islamin kultakauden merkittävimmistä oppineista. Hän oli kotoisin kylästä Buharan lähellä.

Lähteet
-------

1. 1 2  Thomas Brinkhoff: Uzbekistan *citypopulation*. Viitattu 5.9.2016.
2. ↑  Historic Centre of Bukhara Unesco Heritage Centre
3. ↑  Ahmad ibn Naqib al-Misri: *Reliance of the Traveller (Umdat al-Salik)*, s. 1043 (x107). Beltsville, Maryland: amana publications, 2017. Teoksen verkkoversio. (englanniksi)
4. ↑  Hämeen-Anttila & Kukkonen, 2001, s. 19

Aiheesta muualla
----------------

* Kuvia tai muita tiedostoja aiheesta **Buhara** Wikimedia Commonsissa
The Birmingham News 14.5.1961.
**Vapausmatkustajat** (englanniksi **freedom riders)** olivat ihmisoikeusaktivistien ryhmiä, jotka toukokuussa 1961 matkustelivat Yhdysvaltojen julkisissa liikennevälineissä etelävaltioiden halki tarkoituksenaan kiinnittää huomiota rotuerotteluun linja-autoissa, junissa, asemilla ja ravintoloissa. Vapausmatkustajien toiminta jatkui useita kuukausia ja päättyi vasta, kun *Interstate Commerce Commission* -niminen liittovaltion virasto antoi syksyllä 1961 määräykset rotuerottelun estämisestä asemilla.

Korkein oikeus oli tehnyt vuonna 1960 rotuerottelun kumoamisesta osavaltioiden välisissä liikennevälineissä ja linja-autoasemilla päätöksen, joka oli pääosin jäänyt toteutumatta ja jota vapausmatkustajat halusivat testata. Vapaamatkustajat toimivat *Congress of Racial Equality* -nimisen järjestön organisoimina, ja kesällä heihin liittyi suuri määrä lomalla olleita pohjoisvaltioiden opiskelijoita. Vapausmatkustajat rikkoivat osavaltioiden rotuerottelumääräyksiä, mikä Alabamassa johti väkivaltaisiin yhteenottoihin sekä poliisin että valkoihoisten rotuerottelun kannattajien kanssa ja Mississippin osavaltiossa 30 päivän mittaisiin vankeustuomioihin. NAACP valitti vankeustuomioista, ja korkein oikeus kumosi ne.

Lähteet
-------

1. 1 2  Bjøl, Erling: *Kansojen historia. Osa 23. Rikas länsi*, s. 134. WSOY, 1985. ISBN 951-0-09751-9.
2. 1 2 3  Freedom Riders - Facts, Timeline & Significance *history.com*.
**Western Academy of Beijing** (WAB; kiin.: 京西国际学校; pinyin: *Jīngxī guójì xuéxiào*) on Pekingissä toimiva länsimaiseen koulumalliin perustuva koulu. Koulu on perustettu vuonna 1994. Koulussa toimivat päiväkoti, Elementary school (luokat 1-5), Middle school (luokat 6-8) ja high school (luokat 9-12).

Koulualue
---------

WAB:in koulu alue koostuu EEC (Early childhood center, päiväkoti), Elementary Schoolin, Middle Schoolin ja High Schoolin omista rakennuksista sekä HUB:ista, jossa pidetään Middle ja High schoolilaisten teknologian, tieteiden ja taiteiden opetus. Koulusta löytyy lisäksi myös:

* Kolme kaksoisurheilukenttää
* Uimahalli (sisältää täysikokoisen ja lastenaltaan)
* Kuntosali (Adrenaline)
* Urheilukenttä
* Tenniskenttiä
* Ulko- ja sisäkoripallokenttiä
* Kiipeilyseiniä
* Sisällä amfiteatteri (High School)
* Kolme kirjastoa (ES: Sabina Brady, MS: Red Scroll, HS: Green Sky Studio)
* Tietokoneluokkia
* 40 tiedelaboratoriota
* Musiikkiluokkia ja studio (The Space)
* Teatteristudio (Out of the Box)
* Tanssistudio
* Äänieristetty äänitysstudio
* Erityisluokkia kuten kielet, teknologia, opetuskeittiöitä, taiteet sekä apuopetus
* Useita ruokaloita, kahviloita ja loungeja
* Useita puistoalueita
* Ulkoleikkialueet nuorimmille lapsille
* Kaksi täyttä teatteria (Blu theatre ja Founder's Theatre)

Koulun 2011 loppuvuodesta julkaistu kenttä on FIFA hyväksytty, ja sen sanotaan olevan Kiinan parhaita rugbykenttiä. Koulu suunnittelee sisäradan rakentamista kuplahalliin, rahoitukselle saatiin hyväksyntä 2013

Teknologia
----------

WAB tarjoaa 1:1 kannettava tietokone ympäristön (Luokat 1-12) koulualueen kattavalla langattomalla nettiyhteydellä. Kuudennesta luokasta lähtien oppilaiden tulee omistaa ome Apple kannettava. Koulu käyttää useita IT palveluja opetuksessa, mukaan lukien Moodle, PowerSchool ja WordPress blogit. Drupal-ylläpidetyt julkiset uutissivut ja yhteisösivut ovat myös tärkeä osa kouluelämää.
High Schoolin "Tiger Sports Network" tarjoaa livestream kuvaa high schoolin urheilukilpailuista sekä muista tapahtumista.

WABX
----

WABX on WAB:in aktiviteettiohjelma joka tarjoaa urheilua ja useita muita aktiviteetteja. WAB osallistuu useisiin koulujenvälisiin urheilutapahtumiin, Kuten ACAMIS (Association of Chinese And Mongolian International Schools,) ISAC (International Schools Association in China), APAC (Asia Pacific Activities Conference) ja EARCOS. Urheilulajeja ovat: rugby, jalkapallo, tennis, sulkapallo, yleisurheilu, lentopallo, koripallo, maastojuoksu, pöytätennis, baseball ja softball. Taiteina ovat mm. teatteri (sis. vuosittainen lukion musikaali), orkesteri, taidekerhot ja bänditoiminta.

Aiheesta muualla
----------------

* Koulun kotisivut
* WABX - WAB:in Aktiviteettiohjelma
* MyWAB, Yhteisöportaali
* eLianxi: WAB:in liikottainen uutiskirje (Arkistoitu – Internet Archive)
* Moodle: Oppilaiden oppimateriaalit (Arkistoitu – Internet Archive)
**Patrik "Pate" Wilhelm Ekman** (s. 1973) on suomalainen yritysjohtaja.

Hän toimi 1990-luvulla muusikkona, säveltäjänä ja sanoittajana. Hän toimi muun muassa yhtyeissä *Viewpoint* (yhdessä mm. Marcus Granbergin kanssa), *GES* (yhdessä mm. Patric Sarinin kanssa) ja *Jizo* (yhdessä Niklas Rosströmin kanssa), pääinstrumentteinaan laulu ja piano.*lähde?*

Ekman perusti TF-Groupin tytäryhtiön SpeakersForumin Suomeen, jonka toimitusjohtajana edelleen toimii. 2004 Ekman perusti EventForumin, joka on SpeakersForumin täysin omistama tytäryhtiö. Ekman toimi myös tämän toimitusjohtajana, mutta 2007 ruoriin pestattiin tapahtumien ammattilainen Johan Sjöstrand. Ekman istuu molempien yhtiöiden hallituksissa. Tämän lisäksi Ekman toimii Suomen Maksuturvan ja Zervantin hallituksissa.*lähde?*

Ekman myös luennoi yrittäjyydestä ja "siitä sisäisestä voimavarasta, joka meissä jokaisessa piilee".*lähde?*

Aiheesta muualla
----------------

* Taloussanomat 6.2.2007: Yritykset innostuivat puheen ammattilaisista
* Optio-lehti 22.1.2004: Puhujia joka lavalle
* www.speakersforum.fi
* www.puhujat.fi
* www.maksuturva.fi
* www.zervant.fi
**Karbogeenikaasu** on sekoitus hiilidioksidia ja happea. Karbogeenikaasun keksi Ladislas Meduna, unkarilaissyntyinen neurologi ja neuropatologi. Medunan alkuperäinen suhde oli 30 % hiilidioksidia ja 70 % happea mutta karbogeenikaasulla voidaan viitata mihin tahansa sekoitussuhteeseen näitä kahta kaasua.

Toimintamekanismi
-----------------

Karbogeenikaasua hengitettäessä veren hiilidioksidipitoisuus nousee. Tämä aiheuttaa kokemuksen tukehtumisesta, koska aivot tulkitsevat hiilidioksidin määrän nousun happitason laskuna, kuten luonnollisessa tukehtumisessa tapahtuisi. Karbogeenikaasua hengitettäsessä keho reagoi kuin se ei saisi tarpeeksi happea: hengitys kiihtyy ja syventyy, pulssi kiihtyy ja solut vapauttavat alkaalisia puskuriaineita poistaakseen hiilidioksidia verenkierrosta.

Käyttö psykoterapiassa
----------------------

Karbogeenikaasua käytettiin psykologiassa ja psykedeeliterapiassa selvitettäessä miten potilas reagoi muuntuneeseen tajunnan tilaan tai tunteeseen siitä että menettää kontrollin. Yksilöille, jotka reagoivat karbogeenikaasuun negatiivisesti, ei yleensä annettu muita psykoterapeuttisia aineita. Meduna antoi potilailleen karbogeenikaasua tuottaakseen heille tajunnan tilan, jossa he pystyivät Medunan avustuksella purkamaan ja käsittelemään neuroosinsa. Karbogeenikaasun sanotaan tuovan esiin alitajunnasta tukahdetettuja asioita niin että niiden uudelleen kokeminen vie ne mennessään.

Eräs potilas kertoi kokemuksestaan:
"Toisen henkäyksen jälkeen tuli värisyöksy, ensin hallitseva kerros kaunista ruusun punaa, sitten seurasi kirkkaiden värien ja mallien kerroksia, toiset geometrisiä, toiset siroja ja viehättäviä. Sitten värit erosivat; sieluni erosi ruumistani, kuin sitä olisi vedetty pois maan päältä ylöspäin, jossa se tavoitti yhteyden suurempaan Henkeen, mikä tuotti merkittävän, uudenlaisen rentoutumisen ja syvällisen turvan tunteen.

Karbogeenia käytetään terapiassa enää harvoin.

Muu käyttö
----------

Karbogeenikaasua, jossa sekoitussuhde on 95 % happea ja 5 % hiilidioksidia, voidaan käyttää osana verkkokalvon valtimon sulkeutuman alkuhoitoa.

Karbogeenikaasua käytetään biologiassa tutkittaessa *in vivo* hapen ja hiilidioksidin kulkeutumista.

Katso myös
----------

* Primaaliterapia

Lähteet
-------

1. ↑  Prisman E, Slessarev M, Azami T, Nayot D, Milosevic M, and Fisher J. (2007). Modified oxygen mask to induce target levels of hyperoxia and hypercarbia during radiotherapy: a more effective alternative to carbogen. *International Journal of Radiation Biology*. Jul;83(7):457–62.
2. ↑  Erowid Carbogen Vault: Basics
3. 1 2  Walsh, Roger N. (2005). *Higher Wisdom: Eminent Elders Explore the Continuing Impact of Psychedelics*. State University of New York Press, 57–58; 98. ISBN 0791465179.
4. ↑  Markoff, John (2005). *What the Dormouse Said*. Penguin, 25, 62. ISBN 0-670-03382-0.
5. ↑  Meduna, Ladislas J. (1950). *Carbon Dioxide Therapy*. Charles Thomas.
6. ↑  Arnold JF, Kotas M, Fidler F, Pracht ED, Flentje M, Jakob PM. (2007). Quantitative regional oxygen transfer imaging of the human lung. *Journal of Magnetic Resonance Imaging*. Aug 8;26(3):637–645
**Sikhiläisyys Suomessa** on muihin Suomessa sijaitseviin uskonnollisiin yhteisöihin verrattuna hyvin pieni yhteisö. Ensimmäisen kerran sikhejä tuli Suomeen 1980-luvun alussa töihin. Intian taloudellinen tilanne oli silloin heikko ja työttömyys oli yleistä, joten monet toivoivat löytävänsä Suomesta paremman elämän. Nykyään sikhejä on Suomessa noin 600, joista suurin osa asuu pääkaupunkiseudulla.

Suomessa on kaksi gurdwaraa, jotka sijaisevat Helsingissä sekä Vantaalla. Suomen Gurdwara-yhdyskunta maksaa temppelien kulut.

Suomessa sikhien työttömyysprosentti on melkein nollassa ja heitä työskentelee monella eri alalla. Vaikka sikhiläisyys ei juurikaan näy Suomen katukuvassa, monet uskonnon edustajat ovat menestyneitä. Helsingissä on esimerkiksi useita ravintoloita ja yökerhoja joiden perustajat ovat sikhejä. Sikhiläisyys korostaakin kovan työn merkitystä, ja heidän työmoraalinsa on korkea. Monet vanhemmat haluavat myös siirtää tämän ahkeruuden ja työnteon arvostuksen lapsilleen. 

Sikhiläisyys on jakaantunut kahtia opinkiistan takia, joka koskee tulkintoja heidän pyhästä kirjastaan Dasam Granthista. Tämä kiista näkyy myös Suomessa, sillä Helsingin ja Vantaan temppelit kannattavat eri tulkintoja. Tämä on jakanut yhteisön kahden eri temppelin välille. 

Sikhit ovat joutuneet käymään keskustelua heidän uskonnolliseen perinteeseen kuuluvasta pään peittävästä turbaanista. Intialaissyntynen sikhi Gill Sukhdarshan Singh on linja-autonkuljettaja ja hän joutui syrjinnän kohteeksi, sillä hän käyttää turbaania uskonnollisista syistä. Yhtiö oli sitä mieltä, että turbaani olisi häirinnyt matkustajia, mutta päätös kumottiin. Suomessa vain harva sikhimies ylipäätään käyttää turbaania, ja monet ovat lopettaneet sen käyttämisen. Sen sitomiseen kuluu aikaa joka aamu, mikä ei sovi monien sikhien kiireiseen elämään. Sikhimiesten perinteisiin tunnuksiin kuuluu myös hiusten ja parran leikkaamatta jättäminen, mutta monet suomalaiset sikhit ovat jättäneet myös tämän perinteen.

Lähteet
-------

1. 1 2 3 4 5  Pieni sikhiyhteisö tekee kovasti töitä Suomessa *Helsingin Sanomat*.  2013. Viitattu 16.12.2021.
2. ↑  Turbaanikielto tuomittiin syrjiväksi - bussikuski ilahtui *iltasanomat*.  2013. Viitattu 16.12.2021.
**Carson James Wentz** (s. 30. joulukuuta 1992 Bismarck, Pohjois-Dakota) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän edustaa NFL-liigassa pelaavaa Los Angeles Ramsia.

NFL-ura
-------

Philadelphia Eagles varasi Wentzin vuoden 2016 NFL:n varaustilaisuuden toisella vuorolla. Hän pelasi ennen ammattilaisuraansa Pohjois-Dakotan osavaltionyliopistossa. Hänestä tuli kaikkien aikojen korkeimmalla varattu FCS-tasolla pelannut yliopistopelaaja.

Wentz edusti Eaglesia viisi kautta. Kaudella 2017 Wentz loukkaantui runkosarjan loppupuolella ja hänen varamies Nick Foles johdatti Eaglesin Super Bowl -mestaruuteen. Wentz palasi seuraavalla kaudella aloittavaksi pelinrakentajaksi, mutta loukkaantui jälleen kauden loppupuolella. Folesin johdolla Eagles eteni pudotuspelien puolivälieriin. Kaudella 2019 Wentz sai aivotärähdyksen pudotuspelien ensimmäisen kierroksen ottelussa, minkä Eagles myös hävisi. Kausi 2020 oli pelillisesti Wentzin uran huonoin ja lopulta Jalen Hurst syrjäytti hänet aloittavan pelinrakentajan paikalta.

Eagles kauppasi Wentzin keväällä 2021 Indianapolis Coltsiin vaihdossa kahteen varausvuoroon. Wentz pelasi Coltsissa kelvollisen kauden, mutta kauden jälkeen seura myi hänet Washington Commandersiin osana isompaa varausvuorojen vaihtokauppaa. Wentz oli osan kaudesta 2022 sivussa heittokäden murtuneen sormen vuoksi ja muutenkin hänen tuloksensa olivat huonot, joten Commanders vapautti kauden jälkeen Wentzin pelaajasopimuksestaan.

Kaudeksi 2023 Wentz teki sopimuksen Los Angeles Ramsin kanssa, jossa hänestä tuli Matthew Staffordin varamies.

Lähteet
-------

1. 1 2  Carson Wentz NFL Football Statistics *pro-football-reference.com*. Sports Reference LLC. Viitattu 29.4.2016. (englanniksi)
2. 1 2  Eagles Trade Carson Wentz to Colts Sports Illustrated. Viitattu 6.4.2021. (englanniksi)
3. ↑  Commanders acquire Carson Wentz *commanders.com*. Viitattu 8.1.2024. (englanniksi)
4. ↑  Commanders release QB Carson Wentz after one season ESPN. Viitattu 8.1.2024. (englanniksi)
5. ↑  Rams agree to terms with QB Carson Wentz *therams.com*. Viitattu 8.1.2024. (englanniksi)

Aiheesta muualla
----------------

* Kuvia tai muita tiedostoja aiheesta **Carson Wentz** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |

 |
**The Pink Phink** on ensimmäinen DePatie & Freleng Enterprizes -yhtiön tekemä Vaaleanpunainen pantteri -lyhytanimaatio. Se valmistui vuonna 1964, ja se voitti samana vuonna Oscar-palkinnon parhaan lyhytanimaation sarjassa. Sen innoittajana toimi vuonna 1963 julkaistun elokuvan *Vaaleanpunainen Pantteri* alkuteksteihin sisältynyt animaatio, jossa Vaaleanpunaisen pantterin hahmo oli esiintynyt ensimmäisen kerran.

Juoni
-----

Animaatiossa ei itse asiassa ole juonta, vaan siinä pikemminkin esitetään Vaaleanpunaisen pantterin tekemiä temppuja animaation toiselle päähenkilölle, valkoiselle miehelle. Tämä ajatus toimii monissa muissakin myöhemmissä *Vaaleanpunainen pantteri* -animaatioissa.

Animaatiossa Vaaleanpunainen pantteri ja valkoinen mies maalailevat taloa. Mies haluaa tehdä talosta sinisen, mutta Vaaleanpunainen pantteri haluaa arvattavasti vaaleanpunaisen talon. Animaation aikana näytetään useita erilaisia kohtauksia tähän liittyen, esim. molemmat maalaavat yhtä seinää siten, että yläosa on sininen ja alaosa vaaleanpunainen. Sitten sinistä maalia maalataan vaaleanpunaisen päälle ja toisinpäin. Lopussa käy niin, että mies ampuu vahingossa koko talon vaaleanpunaiseksi ja hautaa kaikki vaaleanpunaiset maaliämpärit. Tämä muuttaa maailman vaaleanpunaiseksi ja Vaaleanpunainen pantteri asettuu asumaan taloon ja maalaa miehenkin vaaleanpunaiseksi.
**Catherine "Cici" Bellis** (s. 8. huhtikuuta 1999 San Francisco) on yhdysvaltalainen tennispelaaja. Hän on ollut parhaimmillaan WTA-listan sijalla 35 elokuussa 2017. Syyskuussa 2014 hän saavutti junioreiden maailmanlistan ykkössijan.

Bellis voitti Yhdysvaltain alle 18-vuotiaiden mestaruuden vuonna 2014 ja saavutti näin villin kortin Yhdysvaltain avoimiin 2014. Maailmanlistan sijalla 1208 ollut Bellis päihitti turnauksen avauskierroksella maailmanlistan sijalla 13 olleen Dominika Cibulkován kolmessa erässä. Samalla hänestä tuli nuorin Yhdysvaltain avoimissa ottelun voittanut pelaaja vuoden 1996 jälkeen. Hän pelasi kuitenkin vielä amatöörinä, eikä täten ottanut palkintorahoja vastaan. Vuoden 2016 Yhdysvaltain avoimissa Bellis pääsi karsintojen kautta mukaan pääsarjaan ja eteni kolmannelle kierrokselle, jossa hävisi maailmanlistan toisella sijalla olleelle Angelique Kerberille, joka voitti lopulta turnauksen. Syyskuussa 2016 Bellis ilmoitti siirtyvänsä ammattilaiseksi.

Lähteet
-------

1. ↑  Catherine Bellis ITF:n sivuilla (englanniksi)
2. 1 2  Catherine Bellis WTA:n sivuilla (englanniksi)
3. ↑  Catherine Bellis - Juniors *itftennis.com*.  Arkistoitu 1.9.2014. Viitattu 17.9.2016.
4. ↑  Teinipelaajalta jymy-yllätys US Openissa – luopuu palkintorahoista mtv.fi. Viitattu 27.8.2014.
5. ↑  Bellis Announces Plans To Turn Pro *Women's Tennis Association*. Viitattu 17.9.2016.
Kaksi tyypillistä egyptinmetsästyskoiraa.
**Egyptinmetsästyskoira** (*Tesem*) oli egyptiläinen koirarotu. Rodun uskotaan olevan alkuperäisessä muodossaan hävinnyt, mutta Itä-Afrikassa on koiria, jotka muistuttavat sitä erehdyttävästi.

Ulkomuoto
---------

Egyptinmetsästyskoira muinaisessa kuvassa.
Egyptinmetsästyskoira oli podencojen ja faaraokoiran tapaan vinttikoiratyyppinen alkukantainen metsästyskoira. Se oli lyhytkarvainen, solakka ja useimmiten pystykorvainen; nämä yksilöt muistuttivat podengoja, podencoja, faaraokoiraa ja etnankoiraa. Osalla kuvatuista yksilöistä oli kuitenkin riippuvat korvat ja laikukas karvapeite; ne muistuttivat enemmän perinteisiä vinttikoiria. Häntä oli selän ylle kiertynyt. Väritys oli hiekanruskea (fawn) ja säkäkorkeus noin 50-51 cm.

Alkuperä
--------

Mahdollisesti egyptinmetsästyskoiraa tai sloughia kuvastava kaiverrus egyptiläisessä Sarenput I:n haudassa.
Yläosassa kolme hyeenaa ja alaosassa neljä egyptinmetsästyskoiraa.
Rotua muistuttaneita koiria - hoikkia, pystykorvaisia ja kiertyvähäntäisiä - tunnettiin antiikin aikakaudella, jolloin ne kulkivat itäisten ja läntisten aavikoiden paimentolaisten mukana. Niitä on myös kuvattu Atlasvuoriston alueen maiden kalliotaiteessa, minkä perusteella ne olivat levittäytyneet koko muinaisen Pohjois-Afrikan alueelle. Kantarotu oli kotoisin joko Itä-Afrikasta tai Länsi-Aasiasta, mutta on olemassa todisteita joiden mukaan se kulkeutui Egyptiin etelästä - Nuubiasta ja Somaliasta.

Egyptinmetsästyskoiraa kuvataan 3000 eaa. tehdyissä Egyptin hautamaalauksissa. Se oli kuitenkin jopa egyptiläistä kulttuuria vanhempi, sillä se esiintyy neoliittiselta kaudelta peräisin olevissa itäafrikkalaisissa kivimaalauksissa. Sitä pidetään vinttikoirien alkumuotona ja se oli basenjin, mangbattunkoiran, zandenkoiran ja šillukinkoiran edeltäjä. Se saattoi myös olla faaraokoiran, etnankoiran, ibizanpodencon, portugalinpodengon ja muiden samankaltaisten Välimeren jäniskoirien kantarotu.

Jotkin lähteet väittävät, että egyptinmetsästyskoira olisi edelleen olemassa. Koillis-Afrikassa on monia villikoirapopulaatioita, jotka saattavat kantaa sen geenejä ja jotka ovat erittäin lähellä sen fenotyyppiä. Jotkin näistä muistuttavat niin erityisen paljon kuvauksia tesemistä, että jotkin asiantuntijat uskovat niiden olevan aitoja rodunedustajia.

Lähteet
-------

1. 1 2 3  Morris, Desmond. *Dogs - The Ultimate Dictionary of Over 1,000 Dog Breeds*, s. 36-37. Ebury Press, 2001. ISBN0-09-187091-7.
2. 1 2 3 4 5  Canton, Mario. *Levrieri e segugi primitivi*, s. 162-165. Antonio Crepaldi Editore, 2012: Porto Viro, Italia.
3. ↑  Tesem. Worldly Dogs. Haettu 26.1.2024.
4. ↑  Hancock, David. *Sighthounds - Their Form, Their Function and Their Future*, s. 183. The Crowood Press: Ramsbury, Marlborough, Wiltshire, 2012. ISBN 978-1-84797-392-4.
**Tomas von Rettig** (s. 1980) on suomalainen liikemies, kilparatsastaja ja von Rettig -liikemiessuvun jäsen. Tomas von Rettig toimi vuoden 2016 alusta lähtien Rettig Group Oy:n toimitusjohtajana ja vuodesta 2019 lähtien hän on toiminut yhtiön hallituksen puheenjohtajana. Tätä ennen hän toimi Rettig Capitalin varatoimitusjohtajana, vuosina 2013–2015 rahoituksesta ja yrityskehityksestä vastaavana johtajana ja vuosina 2008–2011 Rettig Asset Managementin salkunhoitajana. Tomas von Rettig oli 2000-luvulla kansainvälinen kilparatsastaja ja kuului Suomen maajoukkueeseen. Tomas von Rettig on ollut naimisissa 2007–2010 Minna von Rettigin (o.s. Lehtinen) kanssa ja heillä on 2008 syntynyt tytär. Vuonna 2014 Tomas von Rettig meni naimisiin Mirella Koulliasin kanssa. Cyril von Rettig on Tomas von Rettigin isä.

Lähteet
-------

1. ↑  Johtoryhmä Rettig Group Oy Ab.  Arkistoitu 23.4.2018. Viitattu 22.4.2018.
2. ↑  Rettig - Hallitus *www.rettig.fi*.  Arkistoitu 5.2.2020. Viitattu 5.2.2020.
3. ↑  Tomas von Rettig nimitetty Rettig Groupin toimitusjohtajaksi  18.12.2015. Rettig Group.  Arkistoitu 23.4.2018. Viitattu 22.4.2018.
4. ↑  Ratsastaja Tomas von Rettig jättää kansainväliset radat  29.11.2005. MTV.fi.  Arkistoitu 25.7.2014. Viitattu 18.7.2014.
5. ↑  Ex-missi ja nuori miljonääri: Avioero! *Ilta-Sanomat*.  31.03.2010.  Arkistoitu 26.7.2014. Viitattu 18.7.2014.
6. ↑  Miljonääri ja huippumalli vaivihkaa avioon! *m.iltalehti.fi*.  15.07.2014.  Arkistoitu 20.7.2014. Viitattu 18.7.2014.
7. ↑  Mikko Laitila: Miljardiyhtiö Rettig olisi valmis pörssiin *arvopaperi.fi*.  27.2.2014.  Arkistoitu 8.8.2014. Viitattu 18.7.2014.
**Laura Elina Saarikoski** (o.s. **Pekonen**; s. 24. syyskuuta 1974) on suomalainen toimittaja ja Helsingin Sanomien syventävien sisältöjen päätoimittaja. Hänet tunnetaan erityisesti Yhdysvaltain-raportoinnista. Helsingin Sanomien toimittaja Saska Saarikoski on hänen puolisonsa.

Saarikoski palkittiin 2017 Bonnierin Journalistipalkinnolla Vuoden journalisti -sarjassa.

Ura ja koulutus
---------------

Laura Saarikoski on HS:n syventävien sisältöjen päätoimittaja. Hän aloitti tehtävässä elokuussa 2022. Tätä ennen Saarikoski on työskennellyt HS:n toimituspäällikkönä (2019-2022), Yhdysvaltain-kirjeenvaihtajana (2014-2018), HS:n Sunnuntai- ja featuretoimituksen esihenkilönä (2005-2014), Yhdysvaltain avustajana (1997-2001) sekä mm HS:n politiikan ja kaupunkitoimituksen toimittajana.

Saarikoski palkittiin Bonnierin Suurella journalistipalkinnolla Yhdysvaltain-raportointinsa ansiosta vuonna 2017. Yhdysvalloissa ollessaan hän kirjoitti myös kirjan "Trump - Mies kuin Amerikka" yhdessä toimittaja Saska Saarikosken kanssa. Vuonna 2018 hän sai Wihurin säätiön tunnustuspalkinnon Yhdysvaltain-raportointinsa ansiosta. 

Koulutukseltaan Saarikoski on yhteiskuntatieteiden maisteri Tampereen yliopistosta. Hän on opiskellut sivuaineita myös Helsingin yliopistossa ja George Washington -yliopistossa Yhdysvalloissa. Vuosina 2011-2012 Saarikoski oli stipendiaattina Oxfordin yliopiston Reuters-instituutissa Britanniassa. 

Ylioppilaaksi Saarikoski kirjoitti Pohjois-Tapiolan lukiosta vuonna 1994. Lukioaikana hän oli vaihto-oppilaana Uudessa-Seelannissa, jossa hän kävi Marist Sisters' Collegea.

Perhe
-----

Laura Saarikosken puoliso on Saska Saarikoski. Heillä on kaksi lasta.

Tunnustukset
------------

* Bonnierin vuoden journalisti 2016

Julkaisut
---------

* "Herding the Cats – How to lead journalists in the digital age" Oxfordin yliopiston Reuters-instituutti, Britannia 2012.
* "Trump – mies kuin Amerikka" Helsingin Sanomat, Laura Saarikoski ja Saska Saarikoski, Suomi 2016.

Lähteet
-------

1. 1 2  Pekosen sukuseuran pöytäkirja  9.11.2013. Pekosen sukuseura.  Arkistoitu 9.3.2017.
2. 1 2  HS Säätiön ansioluettelo *Laura Saarikosken ansioluettelo*. HS Säätiö.
3. ↑  HS:lle kaksi Bonnier-palkintoa: Laura Saarikoski on vuoden journalisti ja Katarina Baer teki vuoden kirjan *Helsingin Sanomat*.  14.3.2017. Viitattu 19.3.2017.
4. ↑  Laura Saarikoski Helsingin Sanomien toimituspäälliköksiViitattu 15.10.2023
5. ↑  "Laura ja Saska Saarikosken uutuuskirja kertoo Donald Trumpista ja Trump-ilmiön taustoista" *Sanoma*. Sanoma.  Arkistoitu 9.3.2017.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |

 |
**Artemis Agroteran temppeli** oli antiikin aikainen Artemis-jumalattarelle omistettu kreikkalainen temppeli Ateenassa Kreikassa. Se sijaitsi nykyisten Ardittoú- ja Koútoula-katujen kulmauksessa Metsin kaupunginosan alueella. Temppeli oli olemassa vielä 1700-luvulla, mutta se ei ole säilynyt nykyaikaan.

Temppeli rakennettiin tutkimusten perusteella klassisella kaudella vuonna 448 eaa. Antiikin aikana paikka oli Ilissos-joen rantaa ja tunnettiin nimellä Agrai tai Agra. Pausanias viittaa 100-luvulla jaa. temppeliin nimellä Artemis Agrotera, "Artemis pelloilla", ja sanoo paikan olleen myyteissä ensimmäinen, jossa Artemis metsästi tultuaan Delokselta. Temppeliin liittyi Kharisteria-juhla, jota vietettiin vuosittain aina Boedromion-kuun 6. päivä, ja joka kytkeytyi myös ateenalaisten voittoon Marathonin taistelussa, sillä juhlassa Artemiille uhrattiin voiton kiitosuhrina 500 vuohta. Temppelin lähelle Ilissoksen rannalle sijoittuivat myös Eleusiin mysteerien pienten mysteerien puhdistautumismenot.

Temppeli edusti joonialaista tyyliä ja se oli tehty Pentelikon-vuoren valkoisesta marmorista. Temppeli oli amfiprostyylitemppeli, ja sen kummassakin päässä oli neljä pylvästä. Etupuolella temppelissä oli pronaos, jonka oviaukossa oli kaksi pylvästä, ja sen takana naos eli cella. Arkkitehtuuriltaan temppeli muistutti monin tavoin Athene Niken temppeliä Akropoliilla, mutta oli tätä noin 20 vuotta varhaisempi. Temppeleillä oli todennäköisesti sama arkkitehti, Kallikrates.

Temppeli muutettiin kirkoksi varhaiskristillisellä ajalla 400-luvun puolessa välissä jaa. Kirkko oli omistettu Neitsyt Marialle, ja tunnettiin nimellä *Panagiá stin pétra*, "Neitsyt Maria kalliolla". Kirkoksi muuttaminen edesauttoi rakennuksen säilymistä läpi keskiajan. 1600-luvulla kirkkoon lisättiin kupoli.

Temppeli-kirkko oli pystyssä vielä 1700-luvulla. Se tunnetaan ennen kaikkea siksi, että arkkitehdit James Stuart ja Nicholas Revett tutkivat sen ja kuvasivat sen ulkoasun, pohjakaavan ja koristelut piirroksissaan käydessään Ateenassa vuosina 1751–1753. Ne julkaistiin vuonna 1762. Osmanit purkivat temppelin vuonna 1778, ja sen osat käytettiin uuden kaupunginmuurin rakentamiseen.

Temppelin paikkaa tutkittiin ensimmäisen kerran vuonna 1897. Tuolloin temppelin yhdisti kirjallisuudessa kuvattuun Artemis Agroteran temppeliin ensimmäisenä Wilhelm Dörpfeld. Alueelta pakkolunastettiin rakennuksia vuonna 1964, ja osa purettiin vuonna 2010. Tämän jälkeen paikalla on suoritettu kaivauksia muun muassa vuosina 2010–2015. Temppelistä on säilynyt joitakin koristeosia, joita on Berliinin valtionmuseoissa sekä Venetsiassa. Kaksi joonialaisen pylvään jalustaa on Kreikan kulttuuriministeriön hallussa.

Lähteet
-------

1. 1 2 3 4 5 6  Ιστορική σπουδαιότητα του Ναού της Αγροτέρας Αρτέμιδος και της τοποθεσίας *Αρχαιολογικός χώρος Αρτέμιδος Αγροτέρας*. Viitattu 6.3.2017.
2. 1 2 3 4 5 6  The lost Temple of Artemis Agrotera *Ekathimerini*.  28.10.2010. Viitattu 6.3.2017.
3. ↑  Artemis Agrotera/Kharisteria *Temenos*.  Arkistoitu 12.3.2016. Viitattu 6.3.2017.
4. 1 2 3  The Athenian Temple of Artemis Agrotera an Endangered Site *Archaeology News Network*.  22.1.2010. Viitattu 6.3.2017.